Il-Latin ilsien klassiku li ta ruxxmata kliem lil bosta ilsna, inkluż il-Malti. Ħafna kliem Malti ta' nisel Sqalli (bħal siġġu ), Taljan (bħal ġenitur ) u anki Ingliż (bħal dixx ), fl-aħħar mill-aħħar ġej mil-Latin. Iżda hemm xi kliem jew espressjonijiet li daħlu fil-Malti direttament mil-Latin, aktarx minn kuntest reliġjuż, peress li t-talb u l-quddies sa ftit tas-snin ilu kienu jsiru bil-Latin. Bdejna. Ġejja mill-frażi Latina ora pro nobis , jiġ. itlob għalina, li tintuża f'ħafna talb, speċjalment il-Litanija. In-nies ta' bla skola, dik in-nobis f'tarf il-frażi fehmuha bħala xi azzjoni kbira, xi ħaġa liema bħalha. Ħadt battikata nobis. Tawh xebgħa nobis, miskin. Irqadt raqda nobis. Bil-Latin tfisser missierna, u appuntu tirreferi għat-talba tal-Missierna. Dari, il-jum kien jibda bil-paternoster. Mal-erbgħa ta' filgħodu kont tisma' disa' tokki biex tqum tirringrazzja lill-Mulej ta' għodwa ġdida u tmur għax-xogħol. Għal min ikollu widnejh kbar ngħidu Dak jisimgħu l-paternoster! aċċjomu L-aċċjomu hu statwa, xbieha jew skultura ta' Ġesù Kristu bil-kuruna tax-xewk u bid-dmija. Nużawha wkoll għal xi ħadd wiċċu mbiċċer u ġismu mbenġel: Ġabuh aċċjomu bix-xebgħa li tawh . Ġejja mill-frażi Latina Ecce Homo , dan hu l-bniedem, li qalha Ponzju Pilatu meta ppreżenta lil Kristu flaġellat. Regjamaterna jew rekjemeterna ġejja mill-frażi requiem aeternam , jiġ. mistrieħ ta' dejjem. Tirreferi għat-talba qasira li tingħad bħala suffraġju għall-erwieħ tal-Purgatorju, inkella għal xi ħaġa li tista' troddilha salib. Għid żewġ regjamaterni għall-erwieħ Aħjar ngħidu regjamaterna għall-ftit ħdura li fadal Ġejja mill-frażi in nomine Patris , jiġ. fl-isem tal-Missier, imma bil-Malti tintuża: a) meta tkun se taqbżilna bl-ikrah, in-nomnipatri reġgħet qabdet teqred b) biex nibdew mill-bidu nett, ejja nibdew min-nomnipatri ċ) meta neħilsu xi ħaġa f'ħakka t'għajn, jew aħjar, f'radda ta' salib, marru u ġew f'nomnipatri d) meta nistagħġbu, u jekk nistagħġbu ħafna, inkompluha: xi bċejjeċ dawn, nomnipatri tfilju spirtussantu
5 Latiniżmi fil-Malti